TPIPL ฟื้นหลังร่วงแรงวานนี้ กูรูชี้กรณีโดนฟ้องเป็นปัจจัยลบระยะสั้น แนะซื้อเป้า 3.5 บ.
TPIPL ฟื้นหลังร่วงแรงวานนี้ กูรูชี้กรณีโดนฟ้องเป็นปัจจัยลบระยะสั้น แนะซื้อเป้า 3.5 บ.คาดกำไรปีนี้โตโดดเด่น 65% จากช่วงเดียวกันของปีก่อน แต่การเติบโตจะอยู่ในช่วงครึ่งปีหลัง 58
17 ก.ค. 2558

ผู้สื่อข่าวรายงานว่า ราคาหุ้น บริษัท ทีพีไอ โพลีน จำกัด (มหาชน) หรือ TPIPL ณ เวลา 10.39 น.อยู่ที่ 2.70 บาท บวก 0.04 บาท หรือ 1.50% มูลค่าการซื้อขาย 483.88 ล้านบาท โดยราคาหุ้นเปิดตลาดที่ 2.66 บาท แตะระดับต่ำสุดที่ 2.66 บาท และปรับตัวขึ้นแตะระดับสูงสุดที่ 2.76 บาท

บล.ฟินันเซีย ไซรัส ประเมินว่าการที่ TPIPL ถูกก.อุตสาหกรรมฟ้องเรียกค่าเสียหาย 4 พันล้านบาทกรณีทำแร่นอกเขตประทานบัตร บริษัทยืนยันไม่ได้ทำผิดกฏหมาย สำหรับค่าเสียหาย 4 พันล้านบาทคิดเป็น 0.20 บาท/หุ้นของ TPIPL (4% ของสินทรัพย์) แต่ราคาหุ้นวานนี้ปรับลงไปมากกว่า 0.20 บาทเชื่อว่าสะท้อนไปแล้วบางส่วน ทำให้น่าซื้อลงทุนเมื่อแรงขายชะลอ โดยยังคาดกำไรปีนี้โตโดดเด่น 65% จากช่วงเดียวกันของปีก่อน แต่การเติบโตจะอยู่ในช่วงครึ่งปีหลัง 58 และราคาเป้าหมายยังคงไว้ที่ 3.50 บาท
บล.เออีซี แนะ BUY ราคาเป้าหมาย 3.30 บาท โดยวานนี้ราคาหุ้นปรับลง 8.9% ซึ่งสูงกว่าความเสียหายจากข่าวบริษัทถูกฟ้องแพ่งทำแร่นอกเขตประทานบัตรมูลค่า 4 พันลบ. หรือ 0.20 บาท/หุ้น บวกกับปัจจุบันบริษัทยังไม่ได้รับหมายเรียกแต่อย่างใด และคาดเป็นเพียงปัจจัยลบระยะสั้นๆ จึงมองเป็นโอกาสซื้อลงทุน เนื่องจากปี 58-59 คาดกำไรยังมีศักยภาพเติบโตปีละ 45%